***Ministru kabineta atbildes projekts***

Uz 21.12.2017. Nr.142.9/3-92-12/17 **Latvijas Republikas Saeimas**

**Juridiskajai komisijai**

Jēkaba iela 11, Rīga, LV-1811

[saeima@saeima.lv](mailto:saeima@saeima.lv)

Par likumprojektu “Grozījumi

Latvijas valsts karoga likumā”

(Nr.1085/Lp12)

Ministru kabinets ir saņēmis Latvijas Republikas Saeimas Juridiskās komisijas (turpmāk – Komisija) 2017.gada 21.decembra vēstuli Nr.142.9/3-92-12/17, ar kuru Komisija lūdz izvērtēt deputātu J.Dombravas, R.Kola, A.Brigmaņa, S.Āboltiņas, R.Dzintara Saeimā iesniegto likumprojektu “Grozījumi Latvijas valsts karoga likumā” (Nr.1085/Lp12) (turpmāk – likumprojekts) un nepieciešamības gadījumā izstrādāt priekšlikumus, nosakot konkrētu īstenošanas mehānismu un starpinstitucionālo deleģējumu.

Likumprojekts paredz noteikt, ka par Latvijas valsts karoga pastāvīgu novietošanu Latvijas robežkontroles punktos un robežpārejas punktos uz valsts galvenajiem ceļiem, kā arī Latvijas robežkontroles punktos un robežpārejas punktos pie ēkām atbild Latvijas Republikas Iekšlietu ministrija.

Latvijas valsts karoga likuma 5.panta pirmās daļas 11.punktā ir noteikts, ka Latvijas valsts karogu pastāvīgi novieto Latvijas robežkontroles punktos un robežpārejas punktos.

Saskaņā ar Latvijas Republikas valsts robežas likuma 1.panta 2.punktu robežšķērsošanas vieta ir vieta uz valsts sauszemes robežas vai tās tuvumā, ostas, lidostas, lidlauka, dzelzceļa stacijas teritorijas daļa vai cita vieta vai telpa, kas paredzēta personām ārējās robežas šķērsošanai, kā arī mantu un preču pārvietošanai pāri ārējai robežai un kur kompetentās iestādes veic pārbaudes. Atbilstoši Latvijas Republikas valsts robežas likuma 10.panta otrajā un trešajā daļā noteiktajam personas ārējo robežu šķērso, kā arī mantas un preces pārvieto pāri ārējai sauszemes robežai pa autoceļu vai dzelzceļu, uz kura ir izveidota robežšķērsošanas vieta, bet iekšējo robežu – jebkurā vietā.

Robežšķērsošanas vietas noteic Ministru kabineta 2010.gada 27.jūlija noteikumi Nr.704 “Noteikumi par robežšķērsošanas vietām un tajās veicamajām pārbaudēm” (turpmāk – Noteikumi Nr.704). Saskaņā ar Ministru kabineta noteikumiem Nr.704 ir izveidotas robežšķērsošanas vietas uz autoceļiem (Grebņeva, Pededze, Terehova, Vientuļi, Pāternieki un Silene), uz dzelzceļiem (Kārsava, Zilupe, Rēzeknes preču stacija (tikai attiecībā uz kravas vilcienā pārvietojamām precēm), Rīgas dzelzceļa pasažieru stacijas bagāžas nodaļa (tikai attiecībā uz pasažieru vilciena bagāžas vagonā pārvietojamām precēm), Indra, Daugavpils preču stacija (tikai attiecībā uz kravas vilcienā pārvietojamām precēm)), ostās (Engure, Lielupe, Liepāja, Mērsrags, Pāvilosta, Rīga, Roja, Salacgrīva, Skulte, Ventspils), lidostās un lidlaukos (Daugavpils, Liepāja, Rīga, Ventspils, Tukums, Lielvārde (militārais lidlauks)).

No likumprojekta anotācijas izriet, ka likumprojekta mērķis ir noteikt, ka Latvijas valsts karogs ir jāizvieto arī pie tiem valsts galvenajiem autoceļiem, kuri šķērso iekšējās robežas, proti, uz Latvijas Republikas valsts robežas ar Lietuvas Republiku un Igaunijas Republiku.

Līdz ar to Latvijas Republikas valsts karoga likuma 5.panta pirmās daļas 11.punkts ir precizējams, nosakot, ka Latvijas valsts karogu pastāvīgi novieto robežšķērsošanas vietās, kā arī vietās, kur valsts galvenie autoceļi šķērso iekšējo robežu.

Likumprojektā noteikts, ka par Latvijas valsts karoga novietošanu minētajās vietās atbildīga ir Iekšlietu ministrija. Nosakot atbildīgo institūciju par karogu novietošanu likumprojektā minētajās vietās ir jāņem vērā karogu mastu uzstādīšanas vietas īpašuma piederība, uzstādīšanas, kā arī apsaimniekošanas aspekti.

Ne visi nekustamie īpašumi robežšķērsošanas vietās uz autoceļiem ir Iekšlietu ministrijas valdījumā. Piemēram, īpašuma tiesības uz nekustamajiem īpašumiem, kas atrodas tādās robežšķērsošanas vietās kā Grebņeva, Terehova, Vientuļi, Pāternieki un Silene ir nostiprinātas zemesgrāmatā uz valsts vārda Finanšu ministrijas personā un tos pārvalda un apsaimnieko valsts akciju sabiedrība “Valsts nekustamie īpašumi”.

Latvijas Republikas valsts robežas likuma 23.pantā ir noteikts, ka ostās, lidostās un lidlaukos, kuros ir izveidotas robežšķērsošanas vietas, ostas pārvalde, lidostas vai lidlauka īpašnieks vai ekspluatants bez atlīdzības nodrošina kompetentās iestādes ar pārbaužu veikšanām piemērotām un ar nepieciešamajām komunikācijām aprīkotām vietām vai telpām.

Turklāt, ņemot vērā to, ka ne visās robežšķērsošanas vietās ir pastāvīgi izvietotas kompetentās iestādes struktūrvienības (posteņi), Ministru kabineta noteikumu Nr.704 13.punkts noteic, ka šādās vietās pārbaudes veic pēc dzelzceļa, lidostas, lidlauka īpašnieka vai ekspluatanta informācijas saņemšanas par tādu sauszemes transportlīdzekļu, gaisa kuģu un dzelzceļa transporta plānoto ierašanos dzelzceļa stacijā, lidostā vai lidlaukā, kas šķērso ārējo robežu.

Ievērojot minēto, robežšķērsošanas vietā esošās infrastruktūras valdītāji var būt gan Iekšlietu ministrija, gan Finanšu ministrija, gan arī attiecīgās ostas pārvalde, lidostas vai lidlauka īpašnieks vai ekspluatants, vai dzelzceļa infrastruktūras pārvaldītājs.

Saistībā ar Latvijas pievienošanos Šengenas līgumam virkne nekustamo īpašumu uz iekšējās robežas, uz kuriem īpašuma tiesības bija nostiprinātas zemesgrāmatā uz valsts vārda Iekšlietu ministrijas personā, Iekšlietu ministrijai un tās padotībā esošajām iestādēm to funkciju nodrošināšanai nebija nepieciešami un tie tika atsavināti Valsts un pašvaldību mantas atsavināšanas likumā noteiktajā kārtībā. Līdz ar to vairākiem īpašumiem uz iekšējām robežām, kuros atradās robežkontroles punkti (piemēram, Veclaicenē, Valkā) ir mainījušies to valdītāji.

Lai izvērtētu karoga mastu uzstādīšanas vietas pie iekšējām robežām un apzinātu karogu mastu uzstādīšanas īpašuma piederības jautājumus, 2018.gada 12.janvārī Iekšlietu ministrijas, Vides aizsardzības un reģionālās attīstības ministrijas un Satiksmes ministrijas pārstāvji kopīgi ar Latvijas Republikas Saeimas deputātiem J.Dombravu un R.Kolu apsekoja trīs iespējamās karogu uzstādīšanas vietas pie valsts galvenajiem autoceļiem, kuri šķērso Latvijas Republikas iekšējo robežu ar Igaunijas Republiku. Apsekošanas laikā kā karogu mastu uzstādīšanas vieta tika izvēlēta autoceļa labā puse virzienā no Igaunijas Republikas uz Latvijas Republiku, robežzīmes “Latvija” tuvumā. Pārliecinoties par konkrēto karogu mastu novietošanas vietu īpašuma piederību pēc kadastra numuriem, tika konstatēts sekojošais:

1. īpašuma tiesības uz nekustamo īpašumu pie “Ainažu robežkontroles punkta”, Salacgrīvas novadā, kurā varētu uzstādīt karoga mastu, ir nostiprinātas zemesgrāmatā uz valsts vārda Iekšlietu ministrijas personā;
2. īpašuma tiesības uz nekustamo īpašumu pie “Valkas robežas kontroles punkts”, Valkā, Rūjienas ielā 31, kurā varētu uzstādīt karoga mastu, ir nostiprinātas zemesgrāmatā Valkas novada domei;
3. īpašuma tiesības uz nekustamo īpašumu pie “Kontrolpunkts “Veclaicene””, Veclaicenes pagastā, Alūksnes novadā, kurā varētu uzstādīt karoga mastu, ir nostiprinātas zemesgrāmatā uz valsts vārda Satiksmes ministrijas personā.

Apkopojot informāciju, ir secināms, ka visi karoga masti uz Latvijas Republikas iekšējās robežas ar Igaunijas Republiku varētu tikt uzstādīti autoceļu ceļu zemes nodalījuma joslā.

Saskaņā ar likuma “Par autoceļiem” 4.panta pirmo daļu valsts autoceļi un to zemes, tai skaitā ceļu zemes nodalījuma joslas, ar visām šo autoceļu kompleksā ietilpstošajām būvēm ir Latvijas Republikas īpašums, kas nodots valsts akciju sabiedrības “Latvijas Valsts ceļi” pārziņā. Minētā panta pirmajā prim daļā ir noteikts, ka atsevišķos gadījumos ar Ministru kabineta lēmumu valsts autoceļus un to zemes, tai skaitā ceļu zemes nodalījuma joslas, ar visām šo autoceļu kompleksā ietilpstošajām būvēm var nodot pašvaldību pārziņā.

Vienlaikus informējam, ka uz Latvijas Republikas iekšējās robežas ar Lietuvas Republiku iespējamo karogu mastu uzstādīšanas vietu apsekošana vēl nav veikta.

Līdz ar to, lai precizētu likumprojektu un noteiktu par karoga pastāvīgu novietošanu atbildīgo institūciju robežšķērsošanas vietās un vietās, kur valsts galvenie autoceļi šķērso iekšējo robežu, ir nepieciešams detalizētāks izvērtējums par katras robežšķērsošanas vietas, un vietas, kur plānots uzstādīt karogu mastus, īpašuma tiesībām, karoga masta uzstādīšanas un apsaimniekošanas jautājumiem, kā arī karoga mastu uzstādīšanai un apsaimniekošanai nepieciešamo finansējumu.

Ministru prezidents M.Kučinskis

Iesniedzējs:

iekšlietu ministra vietā

izglītības un zinātnes ministrs Kārlis Šadurskis

Vīza: valsts sekretārs Dimitrijs Trofimovs

24.01.2018. 13:35

1056

I.Skirusa

67219417, ieva.skirusa@iem.gov.lv